Der dicke Nebel bricht in welchen sich verhüllet
Der alles hebt vnd hält;
Der aller scharffe pein vnd herbe thränen stillet/
Der Schöpffer dieser welt.
Er wendet sich vnd hört nach meinem wimmern/
Vnd bläßt mein erstarte Leichen mit ernewtem Leben an:
Daß ich/ der ich schon erstummet/ jhm mit jauchtzen dancken kan/
Ich spür' vmb mich sein edle Wächter schwimmern.
Versteckt mich in deß Abgrunds gründe;
Vnd wo ich kaum mich selber finde/
Ja in mittelpunct der Erden.
Er wird mich auß dieser Tieffen/ auß der vnerschöpftẽ klufft/
Auß der Hellen hell' erretten; mir sol aller grüffte grufft
Noch zum ehren Schawplatz werden.
Jagt mich wo die welt aufhört/ wie die kalten lüffte ringen:
Wo das heisse Landt verbrennt; Got der wird mich wider bringen.